CELEX: 32021R0428
Language: hu
Date: 2021-03-10 00:00:00
Title: A Bizottság (EU) 2021/428 végrehajtási rendelete (2021. március 10.) az 1107/2009/EK európai parlamenti és tanácsi rendeletben a hatóanyagok jóváhagyása iránti kérelmek vagy a jóváhagyások feltételeinek módosítása iránti kérelmek benyújtására előírt standard adatformátumok elfogadásáról (EGT-vonatkozású szöveg)

2021.3.11.   
               
               
                  HU
               
               
                  Az Európai Unió Hivatalos Lapja
               
               
                  L 84/25
               
            
         A BIZOTTSÁG (EU) 2021/428 VÉGREHAJTÁSI RENDELETE
         (2021. március 10.)
         az 1107/2009/EK európai parlamenti és tanácsi rendeletben a hatóanyagok jóváhagyása iránti kérelmek vagy a jóváhagyások feltételeinek módosítása iránti kérelmek benyújtására előírt standard adatformátumok elfogadásáról
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az élelmiszerjog általános elveiről és követelményeiről, az Európai Élelmiszerbiztonsági Hatóság létrehozásáról és az élelmiszer-biztonságra vonatkozó eljárások megállapításáról szóló, 2002. január 28-i 178/2002/EK európai parlamenti és tanácsi rendeletre (1) és különösen annak 39f. cikke (2) bekezdése b) pontjára,
         mivel:
         
                     (1)
                  
                  
                     Az (EU) 2019/1381 európai parlamenti és tanácsi rendelet (2) módosította többek között a 178/2002/EK európai parlamenti és tanácsi rendeletet és az 1107/2009/EK európai parlamenti és tanácsi rendeletet (3) annak érdekében, hogy fokozza az uniós kockázatértékelés átláthatóságát és fenntarthatóságát az élelmiszerlánc minden olyan területén, ahol az Európai Élelmiszerbiztonsági Hatóság (a továbbiakban: Hatóság) tudományos kockázatértékelést végez.
                  
               
                     (2)
                  
                  
                     Az 1107/2009/EK rendelet 7. cikkének (1) bekezdése előírja, hogy a hatóanyagok jóváhagyása iránti kérelmeket vagy a jóváhagyások feltételeinek módosítása iránti kérelmeket standard adatformátumoknak megfelelően kell benyújtani.
                  
               
                     (3)
                  
                  
                     A Hatóság az IUCLID szoftvercsomag alapján kidolgozta az 1107/2009/EK rendeletben a hatóanyagok jóváhagyása és a jóváhagyások feltételeinek módosítása iránti kérelmek céljára előírt, valamint a vonatkozó tudományos eredmények iránti kérelmek benyújtására szolgáló standard adatformátumok tervezetét.
                  
               
                     (4)
                  
                  
                     A Hatóság tevékenységeinek nagy fokú átláthatósága érdekében indokolt lehetővé tenni a Hatósághoz benyújtott, tudományos eredményekre irányuló kérelmek hatékony feldolgozását, valamint a dokumentumok benyújtását, keresését, másolását és nyomtatását, az uniós jogban meghatározott szabályozási követelményeknek való megfelelés biztosítása mellett. Következésképpen standard adatformátumokat kell elfogadni az 1107/2009/EK rendelet 7. cikkének (1) bekezdése értelmében vett kérelmek benyújtására.
                  
               
                     (5)
                  
                  
                     Mivel ez a rendelet a 178/2002/EK rendelet 2021. március 27-től alkalmazandó rendelkezéseinek végrehajtására szolgál, ugyanezen időponttól kell alkalmazni.
                  
               
                     (6)
                  
                  
                     Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,
                  
               ELFOGADTA EZT A RENDELETET:
         
            1. cikk
            Tárgy és hatály
            
               (1)   E rendelettel az 1107/2009/EK európai parlamenti és tanácsi rendelet 7. cikkének megfelelően elfogadásra kerülnek a hatóanyagok jóváhagyása iránti vagy a jóváhagyás feltételeinek módosítása iránti, az említett rendelet értelmében vett kérelmek benyújtására szolgáló standard adatformátumok.
            
            
               (2)   Ez a rendelet az (1) bekezdésben említett azon kérelmekre alkalmazandó, amelyeket 2021. március 27-én vagy azt követően nyújtanak be.
            
         
         
            2. cikk
            Astandard adatformátumok elfogadása
            Az IUCLID szoftvercsomagon alapuló és a  (EU) 2020/1740 bizottsági végrehajtási rendelet (4) 7. cikkének (1) bekezdésével összhangban létrehozandó központi benyújtási rendszerrel összekapcsolt, a Hatóság által javasolt, a hatóanyagok jóváhagyására és a jóváhagyások feltételeinek módosítására szolgáló standard adatformátumok elfogadásra kerülnek.
         
         
            3. cikk
            Hatálybalépés és alkalmazás
            Ez a rendelet az Európai Unió Hivatalos Lapjában való kihirdetését követő harmadik napon lép hatályba.
            Ezt a rendeletet 2021. március 27-től kell alkalmazni.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2021. március 10-én.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 31., 2002.2.1., 1. o.
         
         
            (2)  Az Európai Parlament és a Tanács (EU) 2019/1381 rendelete (2019. június 20.) az élelmiszerláncban alkalmazott uniós kockázatértékelés átláthatóságáról és fenntarthatóságáról, továbbá a 178/2002/EK, az 1829/2003/EK, az 1831/2003/EK, a 2065/2003/EK, az 1935/2004/EK, az 1331/2008/EK, az 1107/2009/EK, valamint az (EU) 2015/2283 rendelet és a 2001/18/EK irányelv módosításáról (HL L 231., 2019.9.6., 1. o.).
         
            (3)  Az Európai Parlament és a Tanács 1107/2009/EK rendelete (2009. október 21.) a növényvédő szerek forgalomba hozataláról, valamint a 79/117/EGK és a 91/414/EGK tanácsi irányelvek hatályon kívül helyezéséről (HL L 309., 2009.11.24., 1. o.).
         
            (4)  A Bizottság (EU) 2020/1740 végrehajtási rendelete (2020. november 20.) a hatóanyagok jóváhagyásának meghosszabbítására vonatkozó eljárás végrehajtásához szükséges rendelkezéseknek az 1107/2009/EK európai parlamenti és tanácsi rendelet szerinti megállapításáról és a 844/2012/EU bizottsági végrehajtási rendelet hatályon kívül helyezéséről (HL L 392., 2020.11.23., 20. o.).